07/04/2017 | Administración LocalMunicipal
A Coruña
Área de Rexeneración Urbana e Dereito á Vivenda
Intervención da Edificación e Disciplina Urbanística
Plan municipal de inspección urbanística para o ano 2017

PLAN MUNICIPAL DE INSPECCIÓN URBANÍSTICA PARA O ANO 2017 A competencia municipal en materia de disciplina urbanística comprende as facultades de inspeccionar as obras, edificacións e usos do solo para comprobar o cumprimento da legalidade urbanística, adoptar as medidas necesarias para o restablecemento da orde urbanística vulnerada e repoñer os bens afectados ao estado anterior á produción da situación ilegal e impoñer as sancións que correspondan aos responsables das infraccións urbanísticas. O Regulamento da Lei do solo de Galicia, aprobado por Decreto 143/2016, do 22 de setembro, no seu artigo 372, dispón que os plans de inspección son o documento que establece as liñas estratéxicas da actividade inspectora, e teñen por finalidade determinar os obxectivos principais e as actuacións prioritarias para mellorar a calidade e a eficacia da disciplina urbanística ao servizo da cidadanía, e garantir a obxectividade e a imparcialidade na actuación das entidades e organismos que a exerzan. Así mesmo, de conformidade co disposto nos artigos 40 e 41 da Ordenanza municipal reguladora dos procedementos para a intervención e control na execución de obras, implantación de instalacións e actividades ou servizos, este Plan de inspección determina as actuacións prioritarias de control e protección da legalidade das actividades e dos establecementos suxeitos a comunicación previa. Por todo o anterior, en virtude das competencias delegadas por Decreto da Alcaldía do 15 de xuño de 2015 (BOP da Coruña núm.125, do 06/07/2015), modificado polo Decreto do 10 de xaneiro de 2017 (BOP da Coruña núm.10, do 16/01/2017), e no artigo 127 do Regulamento Orgánico Municipal, RESOLVO: Primeiro.- Aprobar o Plan Municipal de Inspección Urbanística para o ano 2017 cuxo texto se insire a seguir. Segundo.- Publicar o Plan no Boletín Oficial da provincia da Coruña. A Coruña, 30 de marzo de 2017. O tenente alcalde e concelleiro de Rexeneración Urbana e Dereito a Vivenda Asdo.: Xiao Varela Gómez PLAN MUNICIPAL DE INSPECCIÓN URBANÍSTICA PARA O ANO 2017 CAPÍTULO I Disposicións xerais Artigo 1. Obxecto. Este Plan Municipal de Inspección Urbanística ten por obxecto determinar as prioridades da actuación municipal de control da legalidade nas seguintes materias: a) Disciplina urbanística, de acordo co disposto na Lei 2/2016, do 10 de febreiro, do solo de Galicia, e o seu Regulamento, aprobado por Decreto 143/2016, do 22 de setembro. b) Control de establecementos destinados a actividades económicas, empresariais, profesionais, industriais e comerciais, de acordo co disposto na Lei 9/2013, do 19 de decembro, do emprendemento e da competitividade económica de Galicia, o Decreto 144/2016, do 22 de setembro, polo que se aproba o Regulamento único de regulación integrada de actividades económicas e apertura de establecementos, e a Ordenanza reguladora das condicións de implantación de usos vinculados coa hostalería, ocio e comercio, aprobado polo Pleno en sesión do 21 de xullo de 2014. c) Control da contaminación acústica por emisións orixinadas en establecementos destinados a actividades económicas, empresariais, profesionais, industriais e comerciais, de acordo co disposto na Lei 37/2003, do 17 de novembro, do ruído, o Decreto 106/2015, do 9 de xullo, sobre contaminación acústica de Galicia, e a Ordenanza municipal de protección contra a contaminación acústica, aprobada polo Pleno en sesión do 21 de xullo de 2014. Artigo 2. Vixencia. Este Plan de Inspección estará vixente durante o ano 2017, prorrogándose de forma automática ata a entrada en vigor do seguinte plan de inspección. CAPÍTULO II Disciplina urbanística Artigo 3. Orde de prioridades.1. No despacho dos expedientes de reposición da legalidade urbanística gardarase a seguinte orde de prioridades: Grao 1º: obras en curso de execución, sen título habilitante ou sen axustarse ás súas condicións esenciais, que podan supoñer un grave risco para a seguridade das persoas. Grao 2º: obras en curso de execución, sen título habilitante ou sen axustarse ás súas condicións esenciais, realizadas en inmobles catalogados ou en solo rústico protexido. Grao 3º: obras de nova edificación en curso de execución, sen título habilitante ou sen axustarse ás súas condicións esenciais. Para estes efectos, considéranse obras de nova edificación as definidas no artigo 1.4.10 do vixente Plan xeral de ordenación municipal de 2013. Grao 4º: outras obras en curso de execución, sen título habilitante ou sen axustarse ás súas condicións esenciais. Grao 5º: obras terminadas sen título habilitante ou sen axustarse ás súas condicións esenciais, realizadas en inmobles catalogados. Grao 6º: obras de nova edificación terminadas sen título habilitante ou sen axustarse ás súas condicións esenciais. Grao 7º: outras obras terminadas sen título habilitante ou se axustarse ás súas condicións esenciais.2. Dentro de cada un dos graos, terán prioridade: a) As obras situadas no ámbito do Plan especial de protección e reforma interior da Cidade Vella e Peixería, fronte ás situadas no resto do termo municipal. b) As obras de maior entidade ou dimensións, fronte ás que sexan de escasa entidade ou pequenas dimensións (superficie construída inferior a 50m2) c) As obras denunciadas polos cidadáns ou entidades sociais en exercicio da acción pública, fronte ás demais. Artigo 4. Execución forzosa.1. Finalizado o prazo para executar a orde de demolición, de cesación de usos ou de reconstrución do indebidamente demolido, acordarase a execución forzosa mediante a imposición de multas coercitivas que serán reiteradas periodicamente ata lograr a execución polo suxeito obrigado. O importe de cada multa será proporcional ao tempo transcorrido sen cumprir o ordenado, segundo a seguinte escala: - 1ª multa: 1.000 euros - 2ª multa: 2.500 euros - 3ª multa: 5.000 euros - 4ª multa: 7.500 euros - 5ª multa: 10.000 euros 2. Despois da 5ª multa coercitiva imposta sen que se dese cumprimento ao ordenado, procederase á execución subsidiaria pola administración con cargo ao obrigado. Artigo 5. Expedientes sancionadores. No despacho dos expedientes sancionadores por infracción urbanística tipificada na Lei 2/2016, do solo de Galicia, gardarase a seguinte orde de prioridades: Grao 1º: infraccións graves cando o infractor non dese cumprimento á orde de demolición, de cesación de usos ou de reconstrución do indebidamente demolido. Grao 2º: infraccións graves tipificadas nas letras c) e e) do artigo 389.3 do Regulamento da Lei do solo de Galicia. Grao 3º: infraccións leves cando o infractor non dese cumprimento á orde de legalización. CAPÍTULO III Control de establecementos destinados a actividades económicas Artigo 6. Orde de prioridades.1. No despacho dos expedientes administrativos tramitados segundo o disposto nos artigos 16 a 19 do Regulamento único de regulación de actividades económicas e apertura de establecementos, gardarase a seguinte orde de prioridades: Grao 1º: incumprimento das condicións e medidas de seguridade esixidas pola normativa aplicable ou polo título administrativo correspondente, sempre que supoñan un grave risco para a seguridade das persoas. Grao 2º: incumprimentos que podan ser constitutivos de infracción moi grave tipificada na Lei 37/2003, do ruído, e na Ordenanza de protección contra a contaminación acústica, sempre e cando a emisión teña a súa orixe en establecementos destinados ao exercicio de actividades. Grao 3º: incumprimentos que podan ser constitutivos de infracción moi grave tipificada na Lei 9/2013, do emprendemento e da competitividade, e na Ordenanza reguladora das condicións de implantación de usos vinculados coa hostalería, ocio e comercio. Grao 4º: apertura de establecementos ou modificación das condicións ou características da actividade ou establecemento sen título xurídico habilitante. Grao 5º: incumprimentos que podan ser constitutivos de infracción grave tipificada na Lei 37/2003, do ruído, e na Ordenanza de protección contra a contaminación acústica, sempre e cando a emisión teña a súa orixe en establecementos destinados ao exercicio de actividades. Grao 6º: incumprimentos que podan ser constitutivos de infracción grave tipificada na Lei 9/2013, do emprendemento e da competitividade, e na Ordenanza reguladora das condicións de implantación de usos vinculados coa hostalería, ocio e comercio.2. Dentro de cada un dos graos, terán prioridade: a) As situacións de risco grave para o medio ambiente fronte ás que sexan de escasa entidade. b) As actividades que produzan molestias por ruídos nas zonas acusticamente saturadas. c) Os establecementos que exerzan actividades molestas denunciadas polas persoas directamente prexudicadas, fronte ás demais. Artigo 7. Expedientes sancionadores.1. No despacho dos expedientes sancionadores por infracción da Lei 9/2013, do emprendemento e da competitividade económica de Galicia, ou por infracción da Lei 37/2003, do ruído, e nas Ordenanzas municipais de aplicación, gardarase a seguinte orde de prioridades: Grado 1: Infraccións moi graves consistentes en exceder de aforo máximo permitido en máis do 25% ou consistentes en incumprir as medidas e condicións de seguridade que supoñan un grave risco para a seguridade das persoas. Grao 2º: Infraccións moi graves consistentes en superar os niveis sonoros máximos permitidos en máis de 7 dB en período nocturno ou de máis de 10 dB en período diúrno. Grao 3º: Outras infraccións graves ou moi graves cando o infractor non dese cumprimento á orde de cese do exercicio da actividade ou de clausura do establecemento.2. Dentro de cada un dos grados terán prioridade os casos de reiteración ou reincidencia. Disposición adicional primeira. En todo caso, terá prioridade absoluta a execución de sentenzas e resolucións xudiciais firmes. Disposición adicional segunda. Os expedientes de reposición da legalidade e sancionadores deberán tramitarse e resolverse dentro dos prazos legalmente establecidos, sen incorrer en caducidade do procedemento. Disposición adicional terceira. Ao abeiro do disposto no artigo 71.2 da Lei 39/2015, do 1 de outubro, do procedemento administrativo común, o director da Área de Rexeneración Urbana, poderá ordenar motivadamente a alteración da orde de prioridades establecida neste Plan de inspección.